
Γραφείο Υφυπουργού

               Κ. Ι. Παπαθανασίου

Κύριε Υφυπουργέ,

Σε απάντηση των υπ’αρ. πρωτ. Κ1-456/26-4-04 και Κ1/667/26-5-04 εγγράφων σας, παραθέτουμε παρακάτω την πρόταση του Επιμελητηρίου Κυκλάδων για την αναμόρφωση της Επιμελητηριακής Νομοθεσίας, την οποία και παρακαλούμε να συμπεριλάβετε αυτούσια στη νέα Επιμελητηριακή Νομοθεσία  :
ΠΡΟΤΑΣΗ ΤΟΥ ΕΠΙΜΕΛΗΤΗΡΙΟΥ ΚΥΚΛΑΔΩΝ 
ΓΙΑ ΤΗΝ ΑΝΑΜΟΡΦΩΣΗ ΤΗΣ ΕΠΙΜΕΛΗΤΗΡΙΑΚΗΣ ΝΟΜΟΘΕΣΙΑΣ


Κατά την μελετώμενη προσπάθεια αναμόρφωσης της επιμελητηριακής νομοθεσίας και τροποποίησης του θεσμικού περί Επιμελητηρίων Νόμου 2081/1992, υποβάλλουμε υπό την κρίση σας ορισμένες απόψεις της Διοικήσεως του Επιμελητηρίου μας, οι οποίες συζητήθηκαν στο Διοικητικό μας Συμβούλιο και έχουν γίνει αποδεκτές.


Πρέπει εκ προοιμίου να τονίσουμε ότι το σύνολο των προτάσεών μας, οι οποίες, κατά την άποψή μας, θα πρέπει να ενσωματωθούν στον κύριο περί Επιμελητηρίων νόμο και όχι σε προεδρικά διατάγματα, χάριν της σταθερότητας και της ενότητας του δικαίου και προς αποφυγήν αιφνιδιαστικών τροποποιήσεων και παρερμηνειών, οφείλεται στην δημιουργηθείσα νομολογία, μετά τις γνωστές δικαστικές περιπέτειες του Επιμελητηρίου μας, όσον αφορά τις τελευταίες επιμελητηριακές εκλογές (του Δεκεμβρίου 2001), οι οποίες επανελήφθησαν δύο φορές προτού το Επιμελητήριο Κυκλάδων αποκτήσει αιρετή διοίκηση (τον Μάρτιο του 2003).


Αιτία των προτάσεών μας αυτών είναι η ιδιομορφία της χωρικής αρμοδιότητας του Επιμελητηρίου μας, στην οποία υπάγονται περί τα 26 νησιά, τα οποία δεν συνδέονται άμεσα με θαλάσσια συγκοινωνία μεταξύ τους, ενώ, από την άλλη πλευρά, η εκπροσώπηση όλων των επιχειρηματιών μελών του Επιμελητηρίου μας, πρέπει να γίνει αντιπροσωπευτικότερη, με την έννοια της κατά το δυνατό ευρύτερης συμμετοχής μεγάλου αριθμού μελών μας στην εκλογική διαδικασία. 


Εξ, άλλου, η εισαγωγή του νέου Κώδικα Διοικητικής Δικονομίας (Νόμος 2717/1999) θέσπισε ξεχωριστούς κανόνες στις εκλογές των νομικών προσώπων δημοσίου δικαίου, όπως είναι τα Επιμελητήρια, με συνέπεια να είναι απαραίτητες και ορισμένες άλλες, πέραν εκείνων που οφείλονται στο ιδιόμορφο πολυνησιακό καθεστώς του Επιμελητηρίου Κυκλάδων, νομοθετικές μεταβολές, τις οποίες και επισημαίνουμε παρακάτω, διατυπώνοντας αντίστοιχα την τροποποιητική διάταξη.

Επί του παρόντος, εισηγούμαστε τις εξής προσθήκες και τροποποιήσεις στην κείμενη νομοθεσία και συγκεκριμένα στο εκλογικό επιμελητηριακό διάταγμα 372/1992, όπως τροποποιήθηκε και συμπληρώθηκε με τα Π.Δ. 193/1997, 309/1997 και 164/2001.
1.Στην παρ. 4 του άρθρου 1 του Π.Δ. 372/1992, όπως αυτή προστέθηκε με την παρ. 2 του άρθρου 1 του Π.Δ. 193/1997 προστίθεται δεύτερο εδάφιο ως εξής : 

«Προκειμένου περί του Επιμελητηρίου Κυκλάδων, το οποίο χαρακτηρίζεται από ιδιόμορφο πολυνησιακό χαρακτήρα, εξ αιτίας του οποίου δημιουργούνται δυσχέρειες πρόσβασης των εκλογέων στην έδρα του Επιμελητηρίου, η διενέργεια των εκλογών γίνεται εκτός της έδρας του επιμελητηρίου, όπου υφίσταται έδρα άλλου, πέραν της πρωτεύουσας, Πρωτοδικείου ή Ειρηνοδικείου, μετά από αιτιολογημένη απόφαση της εκλογικής επιτροπής».    

2.Το  α΄ εδάφιο της παρ. 3 του άρθρου 2 του Π.Δ. 372/1992, όπως αντικαταστάθηκε με την παρ. 4 του άρθρου 2 του Π.Δ. 193/1997 αντικαθίσταται ως εξής : 

«Η εκλογική επιτροπή υποβοηθείται  στο έργο της κατά τις ημέρες της διεξαγωγής των εκλογών από πενταμελείς εφορευτικές επιτροπές, οι οποίες διορίζονται από τις ίδιες αρχές όπως η εκλογική επιτροπή. Προκειμένου περί του Επιμελητηρίου Κυκλάδων, κάθε εφορευτική επιτροπή διαθέτει ξεχωριστή κάλπη για την ενώπιον αυτής διεξαγωγή των εκλογών. Η σύνθεση και η λειτουργία των εφορευτικών αυτών επιτροπών καθορίζεται με την απόφαση του αρμοδίου για την συγκρότηση αυτής οργάνου κατά την παρ. 1 του άρθρου 2 του παρόντος και περιλαμβάνει (α) έναν πρωτοδίκη ή εν ελλείψει αυτού ένα ειρηνοδίκη, ως Πρόεδρο, (β) δύο υπαλλήλους τοπικών δημοσίων ή δημοτικών ή κοινοτικών υπηρεσιών, (γ) ένα μέλος του επιμελητηρίου από τους εκλογείς του τόπου, όπου θα διεξαχθούν οι εκλογές και όπου θα έχει την έδρα της η εφορευτική επιτροπή και (δ) ένα υπάλληλο του Επιμελητηρίου Κυκλάδων, στον οποίο θα ανατίθενται, με την απόφαση συγκρότησης, και καθήκοντα γραμματέα της εφορευτικής επιτροπής. Συγκρότηση εφορευτικής επιτροπής με διαφορετική σύνθεση από την προβλεπόμενη από την παρούσα διάταξη δεν επιτρέπεται».

3.Η παρ. 1 του άρθρου 9 του Π.Δ. 372/1992 αντικαθίσταται ως εξής : 

«Την παραμονή της ημέρας των εκλογών, ο Πρόεδρος της Εκλογικής Επιτροπής και ο Πρόεδρος της κάθε Εφορευτικής Επιτροπής φροντίζει για την προπαρασκευή των χώρων της εκλογής».

4.Η παρ. 1 του άρθρου 11 του Π.Δ. 372/1992 αντικαθίσταται ως εξής : 

«Την καθορισμένη για την λήξη της ψηφοφορίας ώρα, ο Πρόεδρος της Εκλογικής Επιτροπής και ο Πρόεδρος της κάθε Εφορευτικής Επιτροπής κηρύσσει τη λήξη της ψηφοφορίας».

5.Το εδάφιο α΄ της παρ. 3 του άρθρου 11 του Π.Δ. 372/1992 αντικαθίσταται ως εξής : 

«Μετά το τέλος της ψηφοφορίας και αφού συγκεντρωθούν όλες οι κάλπες, τόσον της Εκλογικής Επιτροπής, όσο και των τυχόν συσταθεισών Εφορευτικών Επιτροπών, στην έδρα του Επιμελητηρίου, η Εκλογική Επιτροπή 
αρχίζει την διαλογή των ψηφοδελτίων, την καταμέτρηση των ψήφων και των σταυρών προτίμησης για κάθε τμήμα χωριστά». 

6.Το άρθρο 12 του Π.Δ. 372/1992 αντικαθίσταται ως εξής: 

«Ενστάσεις που υποβάλλονται στην εκλογική Επιτροπή ή σε κάθε Εφορευτική Επιτροπή μέχρι το πέρας της ψηφοφορίας εκδικάζονται από αυτές άμεσα, η δε απόφασή τους καταχωρίζεται στο πρακτικό εκλογής. Ενστάσεις που υποβάλλονται στην Εκλογική Επιτροπή μέχρι τη λήξη της διαλογής και καταμέτρησης των ψήφων εκδικάζονται αμέσως από την ίδια, της οποίας η σχετική απόφαση καταχωρίζεται στα πρακτικά».
7.Το άρθρο 14 του Π.Δ. 372/1992, όπως αντικαταστάθηκε με το άρθρο 6 του Π.Δ. 164/2001, με τον τίτλο ‘Εκδίκαση ενστάσεων κατά του κύρους της εκλογής’ αντικαθίσταται ως ακολούθως :


«1.Κάθε διαφορά, που αφορά το κύρος των εκλογών για την ανάδειξη μελών του Διοικητικού Συμβουλίου του Επιμελητηρίου, εκδικάζεται σύμφωνα με τις διατάξεις των άρθρων 267 έως 272 του Κώδικα Διοικητικής Δικονομίας και τα παρακάτω αναφερόμενα.


2.Η ένσταση ασκείται με δικόγραφο, το οποίο κατατίθεται στην Γραμματεία του αρμοδίου κατά τόπο Διοικητικού Πρωτοδικείου, μέσα στην προθεσμία του άρθρου 271 παρ. 1 του Κ.Διοικ.Δικ., κοινοποιείται δε επί ποινή ακυρότητας τόσο στο αρμόδιο Επιμελητήριο, κατά του οποίου και στρέφεται, όσο και στα πρόσωπα εκείνα, των οποίων θίγεται η εκλογή, σύμφωνα με την παρ. 2 του άρθρου 253 του Κ.Διοικ.Δικ., όπως τροποποιήθηκε από τον Νόμο 3051/2002.


3.Παρέμβαση οποιουδήποτε έχει έννομο συμφέρον ασκείται σύμφωνα με την διάταξη της παρ. 1 του άρθρου 255 του Κ.Διοικ.Δικ., όπως τούτο τροποποιήθηκε με το άρθρο 15 του Νόμου 3051/1002.

4.Το Διοικητικό Πρωτοδικείο εκδικάζει την ένσταση σύμφωνα με την διάταξη της παρ. 1 του άρθρου 253 του Κ.Δ.Δικ., η δε απόφασή του εκδίδεται το αργότερο μέσα σε δέκα πέντε (15) ημέρες από το πέρας της συζήτησης της ένστασης, λόγω του εκλογικού χαρακτήρα της διαφοράς.

5.Η προθεσμία για τη άσκηση της ένστασης ή η άσκησή της δεν αναστέλλουν τη εκτέλεση της αποφάσεως της Εκλογικής Επιτροπής, σύμφωνα με την παρ. 2 του άρθρου 250  του Κ.Δ.Δικ., η δε ανακήρυξη των επιτυχόντων κατά το άρθρο 13 του παρόντος, ισχύει και ως επικύρωση των αποτελεσμάτων της εκλογής, κατά το α΄ εδάφ. της παρ. 5 του άρθρου 3 του Νόμου 2081/1992. Το εκλεγέν νέο Διοικητικό Συμβούλιο συνέρχεται για να εκλέξει την νέα Διοικητική Επιτροπή του Επιμελητηρίου μέσα στη προθεσμία της διάταξης αυτής». 


6.  Όσον αφορά τη σύνθεση του Διοικητικού Συμβουλίου και τον αριθμό των μελών του, ζητάμε να παραμείνει ο αριθμός των μελών 61, ώστε να επιτυγχάνεται η αντιπροσωπευτικότητα, που είναι απαραίτητη λόγω του  πολυνησιακού χαρακτήρα του Νομού Κυκλάδων.
7.  Λόγω του γεγονότος ότι τα μέλη του Δ.Σ. έρχονται από άλλα νησιά και πολλές φορές αναγκάζονται και να διανυκτερεύουν για να παραστούν στα συμβούλια λόγω έλλειψης δρομολογίων, παρακαλούμε να προστεθεί ότι θα καλύπτονται τα έξοδα μετακίνησης από και προς την έδρα του Επιμελητηρίου καθώς και τα έξοδα 
διαμονής τους, όταν αυτή κρίνεται απαραίτητη, σύμφωνα με την Υπουργική απόφαση 2/2644/0022/13-03-2003 ΦΕΚ 301. 
8.
Να προβλεφθεί η θεσμοθέτηση επιτροπής παρακολούθησης της εφαρμογής του Εμπορικού Μητρώου με την συμμετοχή εκπροσώπων των εμπλεκόμενων φορέων.
9.
Λόγω της ιδιαιτερότητας της Περιφέρειας και της ανάγκης για συνεχείς μετακινήσεις για εκτέλεση υπηρεσίας, προτείνουμε την επέκταση και στους υπαλλήλους της υπ’ αριθμ. 2/2644/0022 (ΦΕΚ 301/13/3/2003) κοινής υπουργικής Απόφασης των Υπ. Οικονομικών και Ανάπτυξης που αφορά τον καθορισμό δαπανών και μετακίνησης των μελών Δ.Ε  και Δ.Σ των Επιμελητηρίων. 

Φρονούμε, κύριε Υπουργέ, όπως τα παραπάνω εκλογικά επιμελητηριακά θέματα πρέπει να αποτελέσουν φροντίδα του νόμου 2081/1992, στο κείμενο του οποίου και θα πρέπει να ενσωματωθούν για τους προαναφερθέντες λόγους, καταργουμένου, όπως εξυπακούεται, του Π.Δ. 372/1992, όπως τροποποιήθηκε και συμπληρώθηκε κατά καιρούς, ως άνω αναφέρεται.
Επίσης, θα παρακαλούσαμε να ερευνηθούν και κάποιες άλλες δυνατότητες που προτάθηκαν από μέλη του Δ.Σ. του Επιμελητηρίου Κυκλάδων και αφορούν στη διευκόλυνση διεξαγωγής των συνεδριάσεων και των εργασιών του Σώματος.  Οι δυνατότητες αυτές είναι οι εξής :

1. Χρήση των νέων τεχνολογιών για την πραγματοποίηση τηλεσυνεδριάσεων,

2. Νομιμοποίηση της ψηφιακής υπογραφής ώστε να υπάρχει δυνατότητα ηλεκτρονικής ψηφοφορίας,

3. Εάν αυτό δεν είναι άμεσα εφικτό,  νομιμοποίηση της ψηφοφορίας δια αλληλογραφίας.

Είμαστε στην διάθεσή σας για κάθε περαιτέρω επεξήγηση ή άλλη συμπλήρωση ή διευκρίνιση των ως άνω προτάσεών μας.

Με εκτίμηση,
Ο ΠΡΟΕΔΡΟΣ

ΓΙΑΝΝΗΣ ΡΟΥΣΣΟΣ

Κοιν. : Κεντρική Ένωση Επιμελητηρίων Ελλάδος

